LT Europos Sąjungos oficialusis leidinys C 157/10

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2011/C 157/07

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„LIMONE DI ROCCA IMPERIALE“

EB Nr.: IT-PGI-0005-0818-26.07.2010

SGN ( X ) SKVN ( )

1. Pavadinimas:

„Limone di Rocca Imperiale“

2. Valstybė narė arba trečioji šalis:

Italija

3. Žemės ūkio produkto arba maisto produkto aprašymas:

3.1. Produkto rūšis:

1.6 klasė. Švieži ar perdirbti vaisiai, daržovės ir grūdai.

3.2. Produkto, kuriam taikomas 1 punkte nurodytas pavadinimas, aprašymas:

Saugoma geografine nuoroda „Limone di Rocca Imperiale“ ženklinami tik Citrus Limun Burm. rūšies Femminello grupės veislių citrinmedžių vaisiai, kurie regione žinomi kaip „Limone di Rocca Imperiale“.

Vartoti pateikiami „Limone di Rocca Imperiale“ vaisiai pasižymi tokiomis savybėmis:

— luobelės spalva – nuo žalsvos iki geltonos,

— vaisiaus forma – nuo pailgos elipsinės iki rutuliškos,

— dydis – nuo vidutinio iki didelio, tačiau citrinos ne mažesnės nei 53 mm,

— svoris – ne mažesnis nei 100 g,

— išorvaisyje daug eterinių aliejų, stiprių ir intensyvių kvapiųjų medžiagų, o limoneno kiekis sudaro daugiau nei 70 % visų terpeninių angliavandenilių,

— minkštimas geltonos citrinos spalvos, beveik be sėklų,

— sultys geltonos citrinos spalvos, jų išeiga ne mažesnė nei 30 %, o rūgštingumas neviršija 5 % (5/100 ml).

SGN „Limone di Rocca Imperiale“ gali būti ženklinamos tik „Ekstra“, „I“ ir „II“ prekių kategorijų citrinos.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visi „Limone di Rocca Imperiale“ auginimo ir skynimo etapai turi vykti nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės:

Vaisiai, kurie nėra parduodami iš karto nuskinti, gali būti laikomi žemoje temperatūroje. Laikymo temperatūra negali būti aukštesnė nei 11 °C. Pakuojama ne vėliau kaip praėjus 60 dienų po nuskynimo.

3.7. Specialios ženklinimo etiketėmis taisyklės:

Pakuotės turi būti paženklintos etiketėmis, kuriose aiškiai įskaitomomis spausdintinėmis raidėmis turi būti nurodyta:

— pavadinimas SGN „Limone di Rocca Imperiale“, didesnėmis nei kitų ant etiketės esančių užrašų raidėmis,

— apačioje pavaizduotas logotipas,

— ES SGN simbolis,

— prekių kategorija: „Ekstra“, „I“ arba „II“.

4. Glaustas geografinės vietovės apibūdinimas:

SGN „Limone di Rocca Imperiale“ gamybos vietovė atitinka Rocca Imperiale komunos administracinę teritoriją.

5. Ryšys su geografine vietove:

5.1. Geografinės vietovės ypatumai:

Nors Rocca Imperiale komuna yra Viduržemio jūros klimato zonoje, dėl specifinio kalvoto kraštovaizdžio jai būdingas ypatingas mikroklimatas, kuris yra itin tinkamas šiai kultūrai auginti ir vaisiams vystytis. Nuo šiaurės vėjų šią vietovę saugo vakaruose, šiaurėje ir pietuose esančios kalvos, tad čia pučia tik nuo jūros kylantis švelnus pietryčių vėjas. Gamtinė komunos aplinka padeda dar labiau sustiprinti kokybines produkto savybes. Vanduo yra pagrindinis citrinų auginimą ribojantis veiksnys. Šiame regione jo pakanka – metinis kritulių kiekis yra apie 600 mm. Čia gausiau lyja rudenį ir žiemą, o mažiau – pavasarį, prasidedant augimo ciklui. Paskui šiuos augalus reikia laistyti. Tam reikalingas vanduo gaunamas iš šaltinių, maitinamų Polino masyvo vandens ir ne taip gausiai – srovių, kurios teka žiemą.

5.2. Produkto ypatumai:

„Limone di Rocca Imperiale“ gerą vardą įgijo dėl tokių ypatingų savybių kaip ne mažesnės nei 30 % sulčių išeigos ir limoneno, kurio šiose citrinose yra daugiau nei 70 %. Dėl šių savybių ir kitų kvapiųjų medžiagų „Limone di Rocca Imperiale“ vaisiai įgauna stiprų bei intensyvų kvapą ir išsiskiria iš kitų vietos, regiono ir Italijos rinkoje esančių produktų.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Nuo XX amžiaus devintojo dešimtmečio pradžios gamybos vietovėje rengiama daug švenčių, per kurias siūloma paragauti iš „Limone di Rocca Imperiale“ pagamintų tradicinių vietos gaminių ir patiekalų. „Limone di Rocca Imperiale“ citrinos šioje vietovėje gerai žinomos ir vertinamos – šis produktas naudojamas gaminant tradicinius patiekalus (o žievelė, turinti daug eterinių aliejų, ir sultys naudojamos patiekalams suteikti kvapo ir pabrėžti jų skonį). Gilias šaknis turinčias tradicijas, glaudžiai susijusias su šia vietove, rodo pirmas dvi rugpjūčio savaites Rocca Imperiale komunoje vykstanti „Sagra dei Limoni di Rocca Imperiale“ šventė, kuri jau kelerius metus yra puikiausia proga paragauti šio produkto. Vaisių skleidžiamas stiprus ir ilgai išliekantis kvapas vartotojams asocijuojasi su Rocca Imperiale vietove. Vartotojai palaipsniui jį pradeda išskirti iš kitų produktų ir dažniau renkasi. Be to, vietos gyventojai turi paprotį beveik per visas šventųjų globėjų dienas, muges ir kitas liaudies šventes mugių prekystalius papuošti „Limoni di Rocca Imperiale“ citrinų pintinėmis arba specialiomis kompozicijomis.

Šios citrinos nuo 2006 m. įtrauktos į Žemės ūkio, maisto ir miškininkystės politikos ministerijos tradicinių žemės ūkio maisto produktų sąrašą, o „Limone di Rocca Imperiale“ vardas įsitvirtino ir pripažįstamas jau daugiau nei dvidešimt metų. Šiuo metu šis pavadinimas dažnai vartojamas ir citrinoms iš gretimų regionų nurodyti – tai matyti iš šio regiono įmonių prekybos ir transporto dokumentų, taip pat parapijos dokumentų. Tai liudija ir žemės ūkio specialistų organizuojami susitikimai. Galiausiai reikėtų paminėti, kad „Limone di Rocca Imperiale“ auginimas mūsų laikais yra įdomus prie Jonijos jūros esančių Korencos provincijos kaimo vietovių kraštovaizdžio elementas, o Rocca Imperiale komunos kaimai, kuriuose auga šie citrinmedžiai, vadinami „Giardini dei limoni di Rocca Imperiale“ (Rocca Imperiale citrinmedžių sodais).

Tai įrodo, kad „Limone di Rocca Imperiale“ ir šią vietovę sieja stiprus kultūrinis, ekonominis ir su kraštovaizdžiu susijęs ryšys.

Nuoroda į paskelbtą specifikaciją:

Valdžios institucijos pradėjo nacionalinę prieštaravimų pateikimo procedūrą, paskelbdamos SGN „Limone di Rocca Imperiale“ pripažinimo paraišką 2010 m. birželio 12 d.Italijos Respublikos oficialiajame leidinyje Nr. 135.

Visą produkto specifikacijos tekstą galima rasti:

— internete adresu http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg arba

— tiesiogiai Žemės ūkio politikos, maisto ir miškininkystės ministerijos svetainėje (http://www.politicheagricole.it) spustelėjus nuorodą „Prodotti di Qualità“ (kairėje ekrano pusėje), paskui – „Disciplinari di Produzione all'esame dell'UE [regolamento (CE) n. 510/2006]“.

(1) OL L 93, 2006 3 31, p. 12.